1994ko Eurovision Abesti Lehiaketa

1994ko Eurovision Abesti Lehiaketa urtero ospatzen den Eurovision Abesti Lehiaketaren 39. edizioa izan zen. Dublingo Point Theatre aretoan ospatu zen, Irlandan, apirilaren 30ean. Aurkezleak Cynthia Ní Mhurchú eta Gerry Ryan izan ziren.

Garailea Irlandako Paul Harrington & Charlie McGettigan duoa izan zen, "Rock 'n' Roll Kids" kantuarekin. Irlandaren seigarren garaipena izan zen, eta hirugarrena jarraian. Irlandak garaipen kopuru errekorra hautsi zuen, eta lehen aldia izan zen herrialde batek jarraian hiru garaipen lortzen zituela.

Jugoslaviaren eta Ekialdeko Blokearen desegiteen ondoren, partaide izan nahi zuten herrialde kopuru handia kudeatzeko, aurreko edizioko azken zazpi sailkatuak urte batez lehiaketatik kanpo uztea erabaki zuen Europako Irrati-Telebista Batasunak. Italia eta Luxenburgok lehiaketari uko borondatez egin ziotenez, aurreko edizioko azken bost sailkatuak geratu ziren kanpoan (Belgika, Danimarka, Eslovenia, Israel, eta Turkia). Bestalde, Errumania, Errusia, Eslovakia, Estonia, Hungaria, Lituania eta Poloniak lehen agerpen ofiziala egin ahal izan zuten lehiaketan.

Lehiaketa

Riverdance 
Artista partaideen emanaldien ondoren eta bozketak ezagutarazi aurretik, Riverdance irlandar dantzen ikuskizuna estreinatu zen eszenatokian (zazpi minutuko iraupenarekin), besteak beste Michael Flatley dantzariaren partaidetzarekin. Riverdancek oso harrera ona izan zuen, Point Theatre-ko ikuslegoak zutik txalo zaparrada batekin agurtu zuelarik. Lortutako arrakasta eta oihartzuna hurrengo urtean "Riverdance: The Show" ikuskizun propioa sortzeko abiapuntua izan zen, munduan zehar ikusi ahal izan zena. Eurovision lehiaketako ekitaldiarteko ospetsuena bezala jotzen da.

Kanpo estekak 
  Eurovision webgune ofiziala

Eurovision Abesti Lehiaketa
1994
Irlandako musika